Foto:FAH

PREDSJEDNIK SDP-a Davor Bernardić gostovao je u Dnevniku NoveTV te komentirao spašavanje Plenkovićeve vlade.



>> VIDEO Manjinci, HNS i Saucha spasili Plenkovićevu vladu

Bernardić smatra kako je Hrvatska zaglavila u "moralnoj i političkoj kaljuži. Ovo je sklepana trgovačka većina nastala kupovinom mandata kakvu još nismo vidjeli u hrvatskoj povijesti", rekao je.

'Ovo je klasična izdaja birača'



"HNS je osvojio mandate na listi SDP-a, na listi narodne koalicije. Ovo je klasična izdaja birača. Ljudi koji su spremni zbog dva ministarska mjesta prodati i isporučiti cijelu stranku HDZ-u zaslužuju da im se zapali svijeća kao što su to mnogi članovi stranke i građani napravili ispred sjedišta stranke", smatra Bernardić.

"Ova koalicija je nevjerodostojna. Ovo je izdaja birača, borba za fotelje i klasična trgovina. Stranku koju su stvarali časni i pošteni uspjeli su prodati, i to su napravili oni ljudi koju politiku doživljavaju kao torbarenje. Ispod stola su dogovarali ovu koaliciju i ovaj trgovački model. Kad je nešto na lošim temeljima, onda to ne može uspjeti", dodao je.

Tekst se nastavlja ispod oglasa

Tvrdi da se trebalo ići na nove izbore

"SDP bi pobijedio na tim izborima jer građani sigurno ne bi treći put htjeli gledati isti film. U trenutku kad nemate stabilnost, možete napraviti nešto što je legitimno. Koalicija HDZ-a i Mosta dobila je mandat. Te koalicije više nema. Onda ideš po novi mandat kod predsjednice ili raspisuješ nove izbore. To je vjerodostojno", rekao je predsjednik SDP-a Davor Bernardić.

Sutra se sastaje Glavni odbor SDP-a



U toj stranci je sve više nezadovoljnih. Bernardić kaže da, što se tiče sutrašnjeg sastanka, očekuje potporu: "Ne očekujem ništa osim velike potpore promjenama u radu stranke. Reforma statuta, to je ono što nas čeka. Edukacija, terenski rad i okupljanje stručnog tima ljudi. Pozivam sve kojima je interes naše zemlje na prvom mjestu da nam se pridruže u radu za bolju Hrvatsku."

'Opačić je potpredsjednica Sabora i to je to'



O Milanki Opačić Bernardić je rekao: "Ona je potpredsjednica Sabora i to je to. Kritika jača, ona je dobrodošla na stranačkim tijelima, ali nije dozvoljeno raditi štetu stranci. Nažalost pojedinci su napravili štetu stranci i to je evidentno". Istupe Miranda Mrsića, svog najglasnijeg kritičara u SDP-u, nije htio komentirati.